ກອງປະຊຸມຂອງຄະນະກຳມະການອາຊຽນປະຈຳວໍຊິງຕັນ
(ພາບ: vnmedia.vn)
ວັນທີ 07/01, ທ່ານ ຟ້າມກວາງວີງ ເອກອັກຄະລັດຖະທູດ ຫວຽດນາມ ປະຈຳ ອາເມລິກາ ເປັນປະທານກອງປະຊຸມສາມັນຂອງຄະນະກຳມະການ ອາຊຽນ ຢູ່ ວໍຊິງຕັນ (ACW). ນີ້ແມ່ນກອງປະຊຸມຄັ້ງທຳອິດໃນອາຍຸການປະຕິບັດງານຂອງ ຫວຽດນາມ ເປັນປະທານ ACW (ນັບແຕ່ເດືອນ 1 – 4/2016). ເຂົ້າຮ່ວມກອງປະຊຸມມີບັນດາເອກອັກຄະລັດຖະທູດ, ຜູ້ຕາງໜ້າສະຖານທູດ 10 ປະເທດຂຶ້ນກັບສະມາຄົມປະຊາຊາດອາຊີຕາເວັນອອກສ່ຽງໃຕ້ (ASEAN) ປະຈຳ ອາເມລິກາ. ເຂົ້າຮ່ວມກອງປະຊຸມ ທາງຝ່າຍ ອາເມລິກາ ມີທ່ານ Daniel Russel ຜູ້ຊ່ວຍວຽກລັດຖະມົນຕີວ່າການກະຊວງການຕ່າງປະເທດ, ທ່ານ Scot Marciel ຮອງຜູ້ຊ່ວຍວຽກລັດຖະມົນຕີວ່າການກະຊວງການຕ່າງປະເທດຜູ້ທີ 1, ທ່ານ Colin Willett ຮັກສາການຜູ້ຊ່ວຍວຽກ ລັດຖະມົນຕີວ່າການກະຊວງການຕ່າງປະເທດ, ທ່ານ Dan Kritenbrink ຜູ້ອຳນວຍການຂັ້ນສູງພາກພື້ນ ອາຊີ ຂອງສະພາປ້ອງກັນຄວາມສະຫງົບແຫ່ງຊາດ, ທ່ານ Amy Searight ຮອງຜູ້ຊ່ວຍວຽກລັດຖະມົນຕີວ່າການກະຊວງປ້ອງກັນປະເທດ. ກອງປະຊຸມເນັ້ນໜັກສະພາວະພິເສດຂອງປີ 2016, ພາຍຫລັງການສ້າງຕັ້ງປະຊາຄົມ ອາຊຽນ, ກໍ່ຄືການສ້າງຕັ້ງສາຍພົວພັນຄູ່ຮ່ວມມືຍຸດທະສາດ ອາຊຽນ - ອາເມລິກາ ແລະ ກ່ອນດຳເນີນກອງປະຊຸມສຸດຍອດ ອາເມລິກາ - ອາຊຽນ ຊຶ່ງຄາດວ່າ ຈະຈັດຕັ້ງໃນເດືອນ 2 ທີ່ຈະມາເຖິງຢູ່ Sunnylands, ລັດ ກາລີຟໍເນຍ.
(ແຫຼ່ງຄັດຈາກ VOV)